F’Awwissu li għadda, iċ-Chairman tal-Enemalta kiteb lill-Gvern u lill-Electrogas dwar ħsarat u nuqqasijiet – kemm fil-kostruzzjoni u anke fl-operat tal-Power Station il-ġdida, dan minkejja li ġiet tiswa’ lill-poplu Malti mal-€450 miljun ewro biex saret. Dawl intefa’ fuq din il-ħsara jew nuqqas, hekk kif fi 15-il siegħa, kemm hemm tliet inċidenti fil-Power Station tal-gass. Iċ-Chairman tal-Enemalta Fredrick Azzopardi qal li madanakollu, s’issa ma jafux jekk dawn in-nuqqasijiet u ħsara hux qegħdin  hemm minħabba inkompetenza mill-Electrogas, jew inkella hemm ħsara aktar fundamentali fil-binja tal-Power Station. Fl-istess ittra, jidher li Fredrick Azzopardi saħaq li ma jafx jekk il-Power Station ta’ Delimara tistax tagħti garanzija ta’ sigurta’ għall-pajjiż li tipprovdi l-enerġija. Il-ġurnalist ta’ Net News Robert Cremona għamel kuntatt maċ-Chairman tal-Enemealta Fredrick Azzopardi fejn staqsa dwar: Iżda sfortunatament ir-risposti li rċevejna ma kellhom xejn x’jaqsmu ma’ dak li ġie mistoqsi, fejn fost l-oħrajn irrispondew dwar it-taħlita diversifikata tal-elettriku u stqarr li d-diffikultajiet tekniċi f’kull sistema tal-ġenerazzjoni jew disturbazzjoni tal-elettriku huma inevitabbli. Dan filwaqt li qal li m’hijiex prassi tal-Enemalta li meta xi impjant jew l-Interconnector ma jkunux disponibbl tinforma lill-klijenti tagħha. Din il-ħsara ġiet żvelata mill-gazzetta The Times of Malta, fejn qalu wkoll li ċ-Chairman tal-Enemalta mhux lest li jwaqqaf ħesrem il-konnessjoni tal-interconnector ma’ Sqallija biex isiru t-testijiet fuq il-Power Station il-ġdida – dan hekk kif jekk Malta tiġi tiddependi fuq il-Power Station ta’ Delimara biss dan jipperikola l-pajjiż u tieqaf il-provvista tal-enerġija. Filfatt f’Ġunju li għadda, ġie rrappurtat ukoll li l-Enemalta kienet għadha qed tixtri l-maġġoranza l-kbira tal-elettriku mill-interconnector ma’ Sqallija – dan minkejja l-pompa l-kbira li saret dwar il-Power Station tal-gass. Il-Gvern rabat b’kuntratt lill-Enemalta biex jixtri d-dawl mingħand il-konsorzju tal-Electorgas għall-perjodu ta’ 18-il sena.